**Župa Presvetog Srca Isusova, Palmotićeva 31, Zagreb**

**ŽUPNI LISTIĆ broj 419**

Nedjelja 12. studenoga 2023.

32. NEDJELJA KROZ GODINU

**Evanđelje:** Mt 25, 1-13

U ono vrijeme: Reče Isus svojim učenicima ovu prispodobu: “Kraljevstvo će nebesko biti kao kad deset djevica uzeše svoje svjetiljke i iziđoše u susret zaručniku. Pet ih bijaše ludih, a pet mudrih. Lude uzeše svjetiljke, ali ne uzeše sa sobom ulja. Mudre pak zajedno sa svjetiljkama uzeše u posudama ulja. Budući da je zaručnik okasnio, sve one zadrijemaše i pozaspaše. O ponoći nasta vika: ’Evo zaručnika! Iziđite mu u susret!’ Tada ustadoše sve one djevice i urediše svoje svjetiljke. Lude tada rekoše mudrima: ’Dajte nam od svoga ulja, gase nam se svjetiljke!’ Mudre im odgovore: ’Nipošto! Ne bi doteklo nama i vama. Pođite radije k prodavačima i kupite!’ Dok one odoše kupiti, dođe zaručnik: koje bijahu pripravne, uđoše s njim na svadbu i zatvore se vrata. Poslije dođu i ostale djevice pa stanu dozivati: ’Gospodine! Gospodine! Otvori nam!’ A on im odgovori: ’Zaista kažem vam, ne poznam vas!’ Bdijte dakle jer ne znate dana ni časa!”

**Komentar župnika:**

Ovo evanđelje nam želi poručiti da za dolazak Gospodina Isusa Krista treba biti uvijek spreman, budan, pripravan, usmjeren na bitno, na vječnost te ne propustiti priliku koja se za to pruža.

To nam Isus slikovito prikazuje u navedenoj prispodobi, s posebnom pozornošću na lude djevice. One su mogle ići kupiti ulja, ali su spavale, ne misleći jesu li spremne ili nisu, jesu li sve pripravile ili nisu, njima je sada dobro i ne mare što će biti ne samo u bliskoj budućnosti, nego kad se bude radilo o vječnoj propasti ili spasenju.

U mnogih se javlja pitanje manjka darežljivosti onih mudrih djevica, kao da je tu neka sebičnost nagrađena. To svakako nije poruka evanđelja. Ova prispodoba želi reći da svi imaju iste mogućnosti, darove, milosti, ali dolazi čas za svakoga kad se traži osobna odgovornost i kada više nema nazad, što si napravio – napravio si. Kao u školi kad svi imaju isto vrijeme za pisanje testa, ali kad ga jednom predaju profesoru, gotovo je, nema više dodavanja ili ispravljanja, a tada više nema ni pomoći sa strane.

Po ovom evanđelju svatko ima priliku, ali ostaje pitanje jesi li je iskoristio ili prokocako!

U jednoj priči neki je poslušan i savjestan dječak došao u trgovinu po stvari koje ga je majka zamolila da kupi. Da bi ga nagradio trgovac skine s police veliku kutiju s karamelama, otvori je i stane ga nutkati: „Uzmi, uzmi sinko“. Dječak je uzeo jednu karamelu, no trgovac ga je i dalje nudio. „Uzmi samo, koliko god možeš zahvatiti.“ Dječak ga pogleda svojim velikim očima i kaže: “Pa zagrabi onda ti za mene!” “Zašto ja?” - upita trgovac, a mali odgovori: “Zato jer imaš veću ruku!”

Zgrabi priliku koju ti Isus daje dok je imaš. Nemoj odgađati. Tvoja prilika je danas.

PRIČA: RUKA (365 malih priča, str. 150).

|  |
| --- |
| MANJE JE VIŠE (LAIČKA KOLUMNICA [372]) |

**Mudrost i zajednica**

Dragi župljani i župljanke, u današnjem prvom čitanju slušamo o jednom od najvećih dara, a to je upravo mudrost. Kaže čitanje: ,, Mudrost je sjajna i ona ne tamni: lako je vide koji je ljube i nalaze je oni koji je traže.” Upravo za njome svi trebamo žuditi i truditi se prikupljati njezine fragmente cijeli svoj život, pogotovo od svojih starijih koji nerijetko imaju mnogo za podijeliti s nama. Dobar savjet i generacijska mudrost su jedni od najvećih darova koje nam netko može pružiti. Mudar se čovjek najbolje očituje u zajednici jer ona ovisi o doprinosu svakoga člana. Zajednicu sačinjavaju ljudi različitih osobnosti, svjetonazora, temperamenata, vrlina i talenata, ali svi oni moraju naučiti zajedno funkcionirati, prihvaćati jedni druge i zajednički doprinositi svojoj zajednici. Svatko u toj zajednici može u isto vrijeme drugome biti i otrov i lijek. Kakve ćemo riječi i djela uputiti drugome, takvim riječima i djelima zapravo hranimo i sebe. Često budemo brži na kritici i ogovaranju, nego na pohvali i ohrabrenju drugoga. Prava se mudrost očituje u zajednici kod ljudi koji znaju kako pristupiti drugome, ohrabriti ga, pohvaliti, potaknuti ga na bolji život (konstruktivnom kritikom) te na taj način poboljšati samu zajednicu. Bilo bi divno, kad bismo se svi više osvrtali na dobro u ljudima i poticali ih na isto, umjesto da im budemo ,,otrov” riječima i djelima. Iva Smolčić

|  |
| --- |
| **O B A V I J E S T I** |

**12. studenoga 2023.**

**32. NEDJELJA KROZ GODINU**

|  |  |
| --- | --- |
| Ponedjeljak 13. | Spomendan: sv. Stanislav Kostka DI, zaštitnik novaka |
| Utorak 14. | Spomendan: sv. Nikola Tavelić, prezbiter i mučenik |
| Četvrtak 16. | Spomendan: sv. Rok Gonzales i drugovi mučenici DI |
| Petak 17. | Spomendan: sv. Elizabeta Ugarska, redovnica |
| **NEDJELJA, 19. 11.** | **33. NEDJELJA KROZ GODINU „A“; Svjetski dan siromaha** |

**Najavljujemo blagoslov obitelji i domova tijekom Adventa.** Započinjemo u ponedjeljak, 4. prosinca s Palmotićevom ulicom pa prema zapadu, a nakon toga Držićeva i prema istoku. Ići ćemo svaki dan osim subote i nedjelje, od 16 do 20 sati po adresama prije potresa. Molimo da oni koji su promijenili svoje adrese to najave, a pogotovo da se nove obitelji prijave u župnom uredu. Dakle, ne treba se unaprijed najavljivati kao lani, nego biti doma u satima posije radnog vremena. Na sve adrese, prije početka, poslat ćemo pismo s detaljnim obavijestima.

U ponedjeljak pod sv. misom u 18.30 na Jordanovcu svoje **svečane zavjete u Družbi Isusovoj** položit će patri **Mislav Skelin** i **Tomislav Špiranec**. Njima čestitamo, a vas pozivamo da ih podržite svojim molitvama.

Svaki ponedjeljak u 20 sati molimo na Kamenitim vratima krunicu za naše obitelji.

U utorak 14.11. u 19.30 bit će **sastanak za roditelje krizmanika** u našoj dvorani-crkvi.

U srijedu 15.11. u 18.30 u našoj dvorani-crkvi služit će se sv. **misa zadušnica za pokojnu Mariju Novinu**, vjernu župljanku koja je pod stare dane dolazila s hodalicom iz Boškovićeve na Misu.

U petak 17.11. u 20 sati na Svetom Duhu svečani **koncert ima naš Akademski zbor Palma**. Svi ste dobro došli.

**Župni vjeronauk** i ostale aktivnosti odvijaju se po rasporedu.

Poslužite se katoličkim tiskom, novim brojem Glasa Koncila, novim Glasnikom Srca Isusova i Marijina te našim Župnim listićem.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **SV. MISE**   |  |  | | --- | --- | | **NEDJELJA**  12. 11. 2023. | **RADNI TJEDAN**  13. – 18. 11. | | 8.00 p. PETRIČEVIĆ | 7.00 p. SKELIN | | 9.30 p. BALATINAC | 8.00 p. BILIĆ | | 11.00 p. KOČIŠ  12.15 p. BILIĆ | 9.00 p. PETRIČEVIĆ  12.00 p. ŠTAMBUK | |  |  | | 17.00 p. ŠTAMBUK | 18.30 p. BALATINAC | | 19.00 p. SKELIN |  | | **ISPOVIJEDANJE**   |  |  |  | | --- | --- | --- | | **NEDJELJA**  12. 11. 2023. | **RADNI TJEDAN**  13. – 18. 11. | | | 7.30 – 13.00 | 6.30 – 9.30 | | | 16.30 – 19.30 | 11.00 – 12.30  18.00 – 19.30 | | |  |  | |

Izdaje župa Presvetog Srca Isusova, Palmotićeva 31, Zagreb,

tel. 01/210 4451, zupalma@email.t-com.hr, godina: IX, <http://www.zupa-presvetog-srca-isusova.hr/>